text: To godstog kolliderer ved Padborg
  30 november 2013 kl. 23.07
  Togtrafikken mellem Tyskland og Padborg er indstillet, efter at to tog lørdag aften stødte sammen.
  To godstog stødte lørdag aften sammen syd for Padborg Station. Dog var hastigheden så lav, at ingen personer kom alvorligt til skade.
  Det oplyser vagtchef ved Syd- og Sønderjyllands Politi, Bjørn Pedersen, til Ritzau.
  - De rammer hinanden et eller andet sted på ruten, men vi ved endnu ikke, om det er ved et sporskifte. Der er formentlig ingen tilskadekomne bortset fra en togfører, der bliver undersøgt for et forstuvet håndled, fortæller vagtchefen.
  - Der er vist nok også afsporet et par vogne dernede, men det er ikke nogle med kemikalier, farlige stoffer eller sådan noget.
  Ulykken betyder, at al togtrafik over grænsen ved Padborg er indstillet. Det er dog stadig muligt at komme med tog til Tyskland via Tønder Station.
  Banedanmark har lørdag aften intet overblik over, hvornår togtrafikken ved Padborg igen er tilbage på sporet.
  